KOMISIJOS REGLAMENTAS (EB) Nr. 1916/2006
2006 m. gruodžio 18 d.
nustatantis tam tikrų Albanijos kilmės žuvų ir žuvininkystės produktų Bendrijos tarifines kvotas ir numatantis jų administravimą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. spalio 23 d. Tarybos reglamentą (EB) Nr. 1616/2006 dėl tam tikros tvarkos taikant Europos Bendrijų bei jų valstybių narių ir Albanijos Respublikos stabilizacijos ir asociacijos susitarimą ir taikant Europos bendrijos ir Albanijos Respublikos laikinąjį susitarimą (1), ypač į jo 2 straipsnį,
kadangi:
(1)
2006 m. birželio 12 d. Liuksemburge pasirašytas Europos Bendrijų bei jų valstybių narių ir Albanijos Respublikos stabilizacijos ir asociacijos susitarimas (2) (toliau - Stabilizacijos ir asociacijos susitarimas). Stabilizacijos ir asociacijos susitarimas šiuo metu ratifikuojamas.
(2)
2006 m. birželio 12 d. Taryba sudarė Europos bendrijos ir Albanijos Respublikos laikinąjį susitarimą dėl prekybos ir su prekyba susijusių reikalų (3) (toliau - Laikinasis susitarimas). Laikinuoju susitarimu siekiama kaip galima greičiau įgyvendinti Stabilizacijos ir asociacijos susitarimo nuostatas dėl prekybos ir su prekyba susijusių reikalų. Laikinasis susitarimas įsigalios 2006 m. gruodžio 1 d.
(3)
Stabilizacijos ir asociacijos susitarime bei Laikinajame susitarime numatyta, kad tam tikros Albanijos kilmės žuvys ir žuvininkystės produktai gali būti importuojami į Bendriją neviršijant Bendrijos tarifinių kvotų ir taikant sumažintą arba nulinės normos muitą.
(4)
Stabilizacijos ir asociacijos susitarime bei Laikinajame susitarime numatomos metinės Bendrijos tarifinės kvotos, kurios taikomos neribotą laiką. Tikslinga numatyti, kad šios tarifinės kvotos būtų nustatytos, ir numatyti jų administravimą.
(5)
Pagal Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (4), 308a straipsnį būtina nustatyti, kad turi būti taikoma Reglamente (EEB) Nr. 2454/93 nustatyta tarifinių kvotų administravimo sistema.
(6)
Valstybės narės turėtų užtikrinti, kad visi Bendrijos importuotojai galėtų vienodai ir nepertraukiamai naudotis tarifinėmis kvotomis, o kvotoms nustatytos normos būtų nenutrūkstamai taikomos visam atitinkamų produktų importui į visas valstybes nares tol, kol kvotos bus išnaudotos. Siekiant užtikrinti bendro šių kvotų administravimo veiksmingumą, valstybėms narėms turėtų būti sudaryta galimybė pasinaudoti faktinį importą atitinkančiu kvotos kiekiu. Administruojama turėtų būti glaudžiai bendradarbiaujant su valstybėmis narėmis ir Komisija. Komisija turėtų turėti galimybę stebėti, kiek kvotų išnaudojama, ir apie tai pranešti valstybėms narėms. Siekiant spartaus ir veiksmingo bendravimo, ryšys tarp valstybių narių ir Komisijos, kiek tai įmanoma, turėtų būti palaikomas elektroninėmis priemonėmis.
(7)
Pagal Stabilizacijos ir asociacijos susitarimą bei Laikinąjį susitarimą 2006 m. kvotos dydis turėtų būti nustatytas remiantis visu baziniu kvotos kiekiu, nurodytu tų susitarimų III priede.
(8)
Šis reglamentas turėtų būti pradėtas taikyti nuo Laikinojo susitarimo įsigaliojimo dienos ir turėtų būti toliau taikomas įsigaliojus Stabilizacijos ir asociacijos susitarimui.
(9)
Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
1. Priede nurodytiems ir Bendrijoje į laisvą apyvartą išleidžiamiems Albanijos kilmės produktams taikomas sumažintas arba nulinės normos muitas laikantis tame priede nustatytos metinės Bendrijos tarifinės kvotos kiekių ir jos neviršijant.
Kaip numatyta Stabilizacijos ir asociacijos susitarime bei Laikinajame susitarime, šiems produktams įforminamas kilmės dokumentas.
2. Kiekviena valstybė narė užtikrina, kad 1 dalyje nurodytų produktų importuotojai turėtų galimybę vienodomis sąlygomis ir nepertraukiamai naudotis tarifinėmis kvotomis, kol tai leidžia atitinkamos kvotos kiekio likutis.
2 straipsnis
1. 1 straipsnyje nurodytas kvotas Komisija administruoja pagal Reglamento (EEB) Nr. 2454/93 308a, 308b ir 308c straipsnius.
2. Valstybės narės ir Komisija informacija apie tarifinių kvotų administravimą keičiasi, jei įmanoma, elektroninėmis priemonėmis.
3 straipsnis
1. Priede 09.1505 eilės numeriu nurodyta individuali tarifinė kvota, taikoma gaminiams arba konservams iš ančiuvių, gali būti kiekvienais metais (pirmą kartą - 2007 m.) didinama tol, kol metinis kvotos dydis pasieks 1 600 tonų arba kol šalys susitars taikyti kitą tvarką.
2. Kvota gali būti kasmet didinama, kaip nurodyta 1 dalyje, tik tuo atveju, jeigu išnaudojama ne mažiau kaip 80 % praėjusiems metams nustatyto kiekio.
4 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2006 m. gruodžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 18 d.